Strategik rejalashtirish va rivojlanish tizimini yangicha yondashuvlar asosida tashkil etish va samarali yoʻlga qoʻyish chora-tadbirlari toʻgʻrisida
(resolution, 2025-12-29)

Oʻzbekiston Respublikasi Prezidentining 2025-yil 30-oktabrdagi “Strategik rejalashtirish va rivojlanish tizimini joriy etish boʻyicha tashkiliy chora-tadbirlar toʻgʻrisida”gi PF-201-son Farmoni ijrosini taʼminlash hamda Strategik rivojlanish va islohotlar agentligi faoliyatini yanada samarali tashkil etish maqsadida qaror qilaman: 1. Strategik rejalashtirishni tashkil etish, strategik rejalashtirish hujjatlarini ishlab chiqish, muvofiqlashtirish va amalga oshirilishini monitoring qilish tartibi toʻgʻrisidagi nizom 1-ilovaga muvofiq tasdiqlansin. 2. Shunday tartib oʻrnatilsinki, unga muvofiq strategik rejalashtirish hujjatlarining samaradorlik koʻrsatkichlarini monitoring qilish Strategik rejalashtirish va rivojlanishning raqamli platformasi (dashboard) (keyingi oʻrinlarda — Raqamli platforma) orqali amalga oshiriladi. Bunda: (a) maqsadli koʻrsatkichlarga masʼul boʻlgan davlat organlari va tashkilotlari tomonidan har bir samaradorlik koʻrsatkichiga erishish boʻyicha haqiqiy maʼlumotlar, natijalar va tasdiqlovchi hujjatlar doimiy ravishda kiritib boriladi; (b) milliy darajadagi keng qamrovli strategik rejalashtirish hujjatlarining asosiy samaradorlik koʻrsatkichlari boʻyicha davlat organlari reytingi tuziladi va Boshqaruv samaradorligi agentligi tomonidan Davlat organlari faolligining milliy reytingini shakllantirishda inobatga olinadi; (v) soha, tarmoq, hududlarni rivojlantirish bilan bogʻliq dasturlarni (chora-tadbirlar, “yoʻl xaritalari”, rejalar va boshqalar) nazarda tutuvchi normativ-huquqiy hujjatlar loyihalaridagi mablagʻ ajratilishini talab qiladigan masalalar vazirlik va idoralar tomonidan Raqamli platformaning tegishli modulidagi maʼlumotlarga bogʻlash orqali asoslantiriladi; (g) Raqamli platformada soha, tarmoq, hududlarni rivojlantirish bilan bogʻliq dasturlarni nazarda tutuvchi normativ-huquqiy hujjatlar loyihalaridagi mablagʻ ajratilishini talab qiladigan masalalar asoslantirilmagan loyiha Iqtisodiyot va moliya vazirligi tomonidan kelishilmaydi. 3. Belgilab qoʻyilsinki, Oʻzbekiston Respublikasi Prezidenti huzuridagi Strategik rivojlanish va islohotlar agentligi (keyingi oʻrinlarda — Agentlik) tomonidan hududlarni rivojlantirish boʻyicha taklif va tashabbuslarni ishlab chiqish aholi, tadbirkorlik subyektlari va jamoatchilik vakillari ishtirokini taʼminlagan holda mahalliy ijro etuvchi hokimiyat organlarida tuzilgan “Islohotlar shtablari” bilan yaqin hamkorlikda quyidagi yoʻnalishlarda amalga oshiriladi: (a) har bir hududning tabiiy, iqtisodiy va inson resurslariga koʻra ixtisoslashuvini belgilash; (b) har bir hudud uchun ishonchli va toʻliq maʼlumotlar asosida soha va tarmoqlar kesimida rivojlanish strategiyalarini ishlab chiqish; (v) iqtisodiy nomutanosibliklarni kamaytirish, bunda ogʻir toifadagi tuman va shaharlar uchun alohida soliq, moliyaviy va infratuzilmaviy imkoniyatlar yaratish boʻyicha takliflar ishlab chiqish; (g) hududlararo hamkorlik va kooperatsiyani rivojlantirish, yirik shaharlar va atrofidagi hududlar oʻrtasida iqtisodiy va infratuzilmaviy aloqalarni kuchaytirish; (d) hududlarda boshqaruvni toʻliq raqamlashtirish, shu jumladan, geoaxborot tizimlari (GIS), ochiq maʼlumotlar platformalari va interaktiv onlayn kuzatuv vositalarini joriy qilish. 4. Shunday tartib oʻrnatilsinki, unga muvofiq: (a) respublikaning xorijdagi diplomatik vakolatxonalari har oyda tegishli davlatlarning ilgʻor tajribasi va amaliyoti toʻgʻrisidagi batafsil maʼlumotni Agentlikka taqdim etib boradi; (b) Agentlik diplomatik vakolatxonalar tomonidan taqdim etiladigan maʼlumotlar hamda xalqaro tashkilotlar va moliya institutlari, konsalting kompaniyalar, xorijiy ilmiy-tadqiqot va ekspertlik muassasalari hamda mutaxassislarning axborot va hisobotlari asosida maʼlumotlar bazasini shakllantiradi; (v) maʼlumotlar bazasi asosida Agentlik tegishli loyiha ofislari hamda tahliliy va tadqiqot tuzilmalari bilan birgalikda taklif va tashabbuslar boʻyicha axborot-tahliliy maʼlumotnomani Oʻzbekiston Respublikasi Prezidenti Administratsiyasiga muntazam kiritib boradi. 5. Strategik rejalashtirish sohasida Agentlikka yuklatilayotgan qoʻshimcha vazifalardan kelib chiqib, 2026-yil 1-yanvardan boshlab mazkur qarorning 2-ilovasiga muvofiq vazirlik va idoralarning strategik rejalashtirish boʻyicha tarkibiy boʻlinmalari shtat birliklarini maqbullashtirish hisobiga Agentlikka qoʻshimcha 10 ta boshqaruv xodimi shtat birligi ajratilsin va talab etiladigan qoʻshimcha xarajatlar Agentlikka 2026-yilda ajratilgan mablagʻlar doirasida amalga oshirilsin. 6. Oʻzbekiston Respublikasi Prezidenti huzuridagi Strategik rivojlanish va islohotlar agentligi tuzilmasi 3-ilovaga muvofiq tasdiqlansin. 7. Agentlik: (a) Iqtisodiyot va moliya vazirligi, Adliya vazirligi, tahliliy va tadqiqot tuzilmalari, fuqarolik jamiyati institutlari, boshqa vazirlik va idoralar vakillari hamda mahalliy va chet ellik ekspertlarni jalb etgan holda 2026-yil 1-dekabrga qadar ilgʻor xorijiy tajriba asosida mamlakatning uzoq muddatga moʻljallangan milliy maqsadlarini belgilovchi konsepsiya va boshqa strategik rejalashtirish hujjatlari loyihalarini ishlab chiqsin. Bunda uzoq muddatga moʻljallangan rivojlanish strategiyalari chuqur oʻrganilishi hamda aholi oʻrtasida soʻrovnomalar oʻtkazish orqali yangi tashabbuslar ishlab chiqilishi inobatga olinsin; (b) Hisob palatasi bilan birgalikda bir oy muddatda davlat organlari va tashkilotlari tomonidan xorijiy konsultant va ekspertlarni oʻz mablagʻlari yoki budjet mablagʻlari hisobidan jalb qilish ishlarini yanada takomillashtirishni nazarda tutuvchi Oʻzbekiston Respublikasi Prezidentining qarori loyihasini kiritsin. 8. Agentlik va uning tuzilmasidagi loyiha ofislari begʻaraz foydalanish huquqi asosida Toshkent shahri Islom Karimov koʻchasi 43-uydagi Oʻzbekiston Respublikasi Prezidenti Administratsiyasining binosiga joylashtirilsin. 9. Vazirlik va idoralarning strategik rejalashtirish boʻyicha tarkibiy boʻlinmalari, shuningdek, Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklarining axborot-tahlil guruhlari faoliyatining asosiy yoʻnalishlari va uni yoʻlga qoʻyishning boshqa tashkiliy masalalari 4-ilovadagi tartib-taomillarga muvofiq belgilansin. 10. Belgilab qoʻyilsinki, 2026-yildan boshlab har yili ijtimoiy-iqtisodiy, texnologik, gumanitar, ekologik va boshqa sohalardagi dolzarb muammolar hamda zamonaviy chaqiriqlarga bagʻishlab tahlil markazlari va ilmiy-tadqiqot muassasalari ishtirokida Toshkent global taraqqiyot forumini oʻtkazib borish amaliyoti joriy qilinadi. 11. Toshkent global taraqqiyot forumiga tayyorgarlik koʻrish va uni oʻtkazish boʻyicha tashkiliy qoʻmita 5-ilovaga muvofiq tarkibda tuzilsin. 12. Strategik rejalashtirish va rivojlanish tizimini yoʻlga qoʻyish boʻyicha chora-tadbirlar rejasi 6-ilovaga muvofiq tasdiqlansin. 13. Agentlik Adliya vazirligi bilan birgalikda ikki oy muddatda qonunchilik hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida takliflarni kiritsin. 14. Qaror ijrosini muhokama qilib borish, masʼul tashkilotlar faoliyatini muvofiqlashtirish va nazorat qilish Oʻzbekiston Respublikasi Bosh vaziri A.N. Aripov hamda Oʻzbekiston Respublikasi Prezidentining maslahatchisi S.U. Umurzakov zimmasiga yuklansin. 1. Mazkur Nizom Oʻzbekiston Respublikasida strategik rejalashtirish hujjatlari, ularning iyerarxiyasi va oʻzaro nisbatini, vazirliklar, idoralar va mahalliy ijro etuvchi hokimiyat organlari tomonidan strategik rejalashtirish hujjatlarini yagona, kompleks va tizimli yondashuv asosida ishlab chiqish, hisobot berish va amalga oshirilishini monitoring qilish va hisobotlarni oʻrganish, strategik rejalashtirish hujjatining bajarilishini baholash, shuningdek, mazkur jarayonlarni tashkil qilishni muvofiqlashtirish tartibini belgilaydi. 2. Ushbu Nizomda quyidagi asosiy tushunchalardan foydalaniladi: strategik rejalashtirish — davlat organlari, vazirliklar, idoralar va mahalliy ijro etuvchi hokimiyat organlari tomonidan mamlakatni ijtimoiy-iqtisodiy rivojlantirishning ustuvor yoʻnalishlari, maqsad va vazifalari, samaradorlik koʻrsatkichlarini belgilashga, shu jumladan, ularga erishish va jamiyatning barqaror rivojlanishini taʼminlash uchun zarur boʻlgan prinsiplar, maqsadlar va harakatlarni belgilash hamda strategik rejalashtirish hujjati sifatida qabul qilishga qaratilgan jarayon; strategik rejalashtirish hujjatlari — qonunchilikka muvofiq qabul qilingan, davlat koʻrsatmalari sifatida strategik rejalashtirishni amalga oshirishga qaratilgan huquqiy normalar va zarur tashkiliy choralarni belgilaydigan, oʻzgartiradigan yoki bekor qiladigan rasmiy hujjat; strategik rejalashtirish hujjatini tayyorlash va qabul qilish — strategik rejalashtirish hujjatlari loyihalarini tashabbus qilish, rejalashtirish, tayyorlash, ekspertizadan oʻtkazish, kelishish, qabul qilish, eʼlon qilish, ularning ijrosini tashkil etishni qamrab oladigan jarayon; strategik rejalashtirish hujjatining amalga oshirilishini monitoring qilish va hisobot berish — qabul qilingan strategik rejalashtirish hujjatining samarali bajarilishini taʼminlash maqsadida rejalashtirilgan chora-tadbirlarning amalga oshirilishi va unga mutanosib holatda boʻlayotgan oʻzgarishlar muntazam monitoring qilinib, natijalari boʻyicha hisobot tayyorlanadigan va hisobotlar oʻrganib boriladigan jarayon; strategik rejalashtirish hujjatining bajarilishini baholash — belgilangan maqsadli koʻrsatkichlarga erishish darajasi va dinamikasini, ularga erishish jarayonida resurslardan foydalanish samaradorligini, qoʻyilgan maqsadlarning strategik ahamiyati hamda ular orqali erishilgan natijalarning samaradorligini tahlil qilish, shuningdek, baholash natijalari asosida hisobot tayyorlash va zaruratga koʻra rejalashtirilgan tadbirlarga tuzatishlar kiritiladigan jarayon; samaradorlik koʻrsatkichlari — strategik rejalashtirish hujjatida belgilangan maqsadlarga erishish darajasini aniqlash uchun ishlatiladigan oʻlchovli indikator boʻlib, strategik maqsadlarning bajarilishi, aniq vazifalarning amalga oshirilishi va chora-tadbirlarning ijrosi darajasini baholab, maqsadlarga erishilganligi yoki erishilmaganligini hamda amalga oshirilgan tadbirlar doirasida qanday natijalar qoʻlga kiritilganini aniqlash uchun xizmat qiladi; bevosita faoliyat natijasi (output) koʻrsatkichlari — strategik rejalashtirish hujjati doirasida amalga oshirilgan chora-tadbirlar va foydalanilgan resurslarning bevosita va aniq natijalarini oʻlchaydigan koʻrsatkich; natija (outcome) koʻrsatkichlari — strategik rejalashtirish hujjati doirasidagi faoliyat natijasida yuzaga kelgan qisqa va oʻrta muddatli taʼsirlarni ifodalovchi hamda amalga oshirilgan chora-tadbirlar, harakatlar tufayli yuzaga kelgan oʻzgarishlarni aks ettiruvchi koʻrsatkich; taʼsir (impact) koʻrsatkichlari — strategik rejalashtirish hujjatini amalga oshirish doirasida erishiladigan natijalarning uzoq muddatli va barqaror taʼsirini aks ettiruvchi oʻlchovli koʻrsatkich. 3. Strategik rejalashtirishning asosiy prinsiplari quyidagilardan iborat: inson manfaatlarini taʼminlash va aholi turmush darajasini oshirish prinsipi — strategik rejalashtirish hujjatlarini ishlab chiqish jarayonining asosiy ustuvor maqsadi boʻlib, strategik rejalashtirish hujjatlarining ishlab chiqilishida inson manfaatlari, xalq farovonligi va aholining turmush tarzini yaxshilashga qaratilgan vazifalar aks ettirilishi hamda fuqarolarning strategik rejalashtirish hujjatlarini shakllantirish, amalga oshirish va natijalarini baholashda faol ishtirok etishini nazarda tutadi; muvofiqlik (uygʻunlik) prinsipi — strategik rejalashtirish hujjatida uni qabul qilish zarurati yetarlicha asoslangan boʻlishi, strategik rejalashtirish hujjatlari iyerarxiyasiga rioya etgan holda yuqori darajadagi strategik rejalashtirish hujjatlarida belgilangan ustuvor yoʻnalishlar, maqsad va vazifalarni amalga oshirishga qaratilgan boʻlishi, tarmoq/soha va hududiy strategiyalar bilan muvofiqlikni taʼminlashi hamda ularning maqsad va vazifalari jihatidan bir-birini toʻldirishi, oʻzaro mos kelishi va ziddiyatga yoʻl qoʻymasligi lozimligini belgilaydi; iqtisodiy samaradorlik prinsipi — strategik rejalashtirish hujjatlarida davlat siyosati sifatida chora-tadbirlarni amalga oshirishdan kelib chiqadigan foyda qilingan xarajatlarni oqlashi lozimligi ularni tanlashda hisobga olinishini nazarda tutadi; moliyaviy barqarorlik prinsipi — strategik rejalashtirish hujjatlari budjetlashtirish jarayoni bilan sinxron holda yetarli moliyaviy resurslarga bogʻliq ishlab chiqilishi, undagi maqsad va vazifalar, samaradorlik koʻrsatkichlari va chora-tadbirlar moliyaviy, iqtisodiy, moddiy-texnik va inson resurslarini inobatga olgan holda belgilanishi lozimligini nazarda tutadi; hisobdorlik prinsipi — barcha strategik rejalashtirish hujjatlarida ularni amalga oshirish, monitoring qilish va hisobot berish uchun masʼul (tashkilot yoki shaxslar) belgilanganligini nazarda tutadi; shaffoflik prinsipi — strategik rejalashtirish hujjatlarini ishlab chiqish va uning amalga oshirilishi boʻyicha monitoringini olib borishda keng jamoatchilik va ekspertlarni jalb qilgan holda shaffof jarayonni (davlat sirlari, tijorat siri va qonun bilan muhofaza qilinadigan sir boʻlgan boshqa hujjatlar bundan mustasno) taʼminlashni nazarda tutadi; uzluksiz rejalashtirish prinsipi — rejalashtirish, monitoring va samaradorlikni baholash jarayonlarida har bir yangi strategik rejalashtirish hujjati oldingi strategik rejalashtirish hujjatlariga va amalga oshirilgan davlat siyosatining samaradorligini baholash natijalariga asoslanganligini belgilaydi; mazmunga qoʻyilgan muhim talablarning toʻliqligi prinsipi — strategik rejalashtirish hujjatlari mazmunida mazkur Nizom va boshqa qonunchilik hujjatlarida belgilangan barcha masalalar va mexanizmlarning qamrab olinishi zarurligi belgilaydi. 4. Davlat organlari faoliyatining maqsadli koʻrsatkichlari va indikatorlari birinchi navbatda strategik rejalashtirish hujjatlarida belgilangan samaradorlik koʻrsatkichlardan kelib chiqqan holda shakllantiriladi. 5. Strategik rejalashtirish hujjatini ishlab chiqish, maʼlumotlarni toʻplash, uning amalga oshirilishini monitoring qilish va geoxaritada aks ettirish, hisobot tayyorlash, hisobotni oʻrganish va baholash, strategik rejalashtirish hujjatlariga tuzatishlar kiritish tegishli vazirlik va idoralar tomonidan Strategik rejalashtirish va rivojlanishning raqamli platformasi (dashboard) (keyingi oʻrinlarda — Raqamli platforma) orqali amalga oshiriladi. 6. Raqamli platformaning tarkibiy modullari, uning funksiyalarini taʼminlashda davlat organlari va tashkilotlarining vazifalari roʻyxati mazkur nizomning 1-ilovasiga muvofiq belgilanadi. Raqamli platformadan foydalanish uchun har bir vazirlik va idoraga Oʻzbekiston Respublikasi Prezidenti huzuridagi Strategik rivojlanish va islohotlar agentligi (keyingi oʻrinlarda — Agentlik) tomonidan alohida login va parol beriladi. Vazirlik va idora rahbari Raqamli platformadan foydalanish va tegishli maʼlumotlarni kiritib borish uchun masʼul boʻlgan xodimlarni belgilaydi va ularning hisobini yuritadi. 7. Raqamli platformada: strategik rejalashtirish hujjatlari maqsadlariga masʼul boʻlgan respublika ijro etuvchi hokimiyat organlari, mahalliy ijro etuvchi hokimiyat organlari va xoʻjalik birlashmalari tomonidan har bir samaradorlik koʻrsatkichi, shu jumladan, bevosita faoliyat natijasi (output), natija (outcome) va taʼsir (impact) koʻrsatkichlariga erishish boʻyicha haqiqiy maʼlumotlarni tasdiqlovchi hujjatlar doimiy ravishda kiritib boriladi; davlat organlari tomonidan mamlakat miqyosida tarmoqlarni rivojlantirishda talab etiladigan davlat mablagʻlari yuzasidan demografiya, atrof-muhit, iqlim oʻzgarishi, migratsiya, urbanizatsiya va boshqa omillar bilan bogʻliq aniqlik kiritiladi; maʼlumotlar strategik rejalashtirish va davlat investitsiyalarini boshqarishning yagona axborot ekotizimini shakllantirish maqsadida barcha tegishli davlat organlari va tashkilotlarining axborot tizimlari va resurslari bilan “Elektron hukumat” tizimi doirasida integratsiya qilish orqali, shuningdek, keng jamoatchilikni jalb qilgan holda toʻplanadi; “Oʻzbekiston — 2030” strategiyasi va keyingi strategik rejalashtirish hujjatlarida belgilangan maqsadlar, vazifalar va asosiy samaradorlik koʻrsatkichlari Raqamli platformada geoaxborot shaklida vizual aks ettiriladi hamda davlat investitsiyalarining maqsadli sarflanishi monitoring qilinadi va baholanadi; rivojlanish bilan bogʻliq dasturlar (chora-tadbirlar, “yoʻl xaritalari”, rejalar va boshqalar) nazarda tutuvchi normativ-huquqiy hujjatlar loyihalaridagi (shu jumladan, strategik rejalashtirish hujjatlari loyihalaridagi) mablagʻ ajratilishini talab qiladigan masalalar Raqamli platformaning “Geoportal” modulidagi maʼlumotlarga bogʻlash orqali asoslantiriladi hamda mazkur jarayonda loyiha tashabbuskoriga asoslantirish uchun zarur boʻlgan boshqa vazirlik va idoralardagi maʼlumotlar Agentlik soʻroviga asosan Raqamli platformaga kiritish orqali taqdim etilishi shart boʻlib hisoblanadi; milliy darajadagi keng qamrovli strategik rejalashtirish hujjatlarining asosiy samaradorlik koʻrsatkichlari boʻyicha davlat organlari reytingi shakllantiriladi va Boshqaruv samaradorligi agentligi tomonidan Davlat organlari faolligining milliy reytingini shakllantirishda inobatga olinadi; vazirlik va idoralar tomonidan Raqamli platformaning “Geoportal” moduliga joylashtiriladigan barcha maʼlumotlar, ularning metamaʼlumotlari, atributlar roʻyxati, format, yangilanish davriyligi va axborot tuzilmasi Strategik rivojlanish va islohotlar agentligi bilan kelishilgan holda tasdiqlanadi. 8. Raqamli platforma va uning texnik topshirigʻini ishlab chiqish, ishga tushirish, texnik xizmat koʻrsatish va qoʻllab-quvvatlash, takomillashtirish bilan bogʻliq xarajatlar Muvofiqlashtiruvchi kengash huzuridagi Tadqiqotlarni qoʻllab-quvvatlash jamgʻarmasi, Strategik rivojlanish va islohotlar agentligini qoʻllab-quvvatlash jamgʻarmasi mablagʻlari, shuningdek, qonunchilik hujjatlarida taqiqlanmagan budjetdan tashqari boshqa manbalar hisobidan qoplab boriladi. 9. Raqamli platformani “Elektron hukumat” tizimining maʼlumotlarni qayta ishlash markaziga joylashtirish va saqlash bepul asosda amalga oshiriladi. Agentlik Raqamli platformaning yagona ishlab chiquvchisi va operatori boʻlib hisoblanadi. 10. Strategik rejalashtirish hujjatlari loyihalarini rejalashtirish, tashabbus qilish, tayyorlash, ekspertizadan oʻtkazish, kelishish, qabul qilish, eʼlon qilish, ularning ijrosini tashkil etish mazkur Nizom hamda qonunchilik hujjatlarida normativ-huquqiy hujjatlarni rejalashtirish, tashabbus qilish, tayyorlash, ekspertizadan oʻtkazish, kelishish, qabul qilish, eʼlon qilish, ularning ijrosini tashkil etishga oid belgilangan qoidalarga muvofiq amalga oshiriladi. 11. Strategik rejalashtirish jarayonlari quyidagi 4 bosqichdan iborat: birinchi bosqichda joriy vaziyat tahlili asosida strategik rejalashtirish hujjati loyihasi tayyorlanadi va qabul qilinadi; ikkinchi bosqichda strategik rejalashtirish hujjatida belgilangan tadbirlar amalga oshiriladi; uchinchi bosqichda strategik rejalashtirish hujjatining amalga oshirilishi monitoring qilinadi, hisobot beriladi va hisobotlar oʻrganiladi; toʻrtinchi bosqichda strategik rejalashtirish hujjatining bajarilishi samaradorligi baholanadi. 12. Oʻzbekiston Respublikasi Prezidenti huzuridagi Strategik rejalashtirish va rivojlanish boʻyicha muvofiqlashtiruvchi kengash (keyingi oʻrinlarda — Muvofiqlashtiruvchi kengash) vazirlik va idoralar, mahalliy ijro etuvchi hokimiyat organlari, shuningdek, davlat tahliliy markazlari va ilmiy-tadqiqot muassasalarining strategik rejalashtirish va rivojlanish sohasidagi faoliyatini muvofiqlashtirish uchun masʼul boʻlgan idoralararo kollegial organ hisoblanadi va quyidagi vazifalarni bajaradi: ijtimoiy-iqtisodiy, ijtimoiy-siyosiy, texnologik, gumanitar, ekologik va boshqa sohalardagi dolzarb muammolar hamda chaqiriqlarni tahlil qilish, ularni hal etish boʻyicha takliflar ishlab chiqish, shuningdek, mamlakatni strategik rivojlantirish boʻyicha gʻoya va tashabbuslarni shakllantirish; “Oʻzbekiston — 2030” strategiyasi, konsepsiyalar, strategiyalar va dasturlar (“yoʻl xaritalari”, chora-tadbirlar rejalari) bilan muvofiqligini taʼminlash nuqtai nazaridan strategik tashabbuslarni ishlab chiqish va ekspertizadan oʻtkazishni muvofiqlashtirish; konsepsiyalar, strategiyalar va dasturlarning (“yoʻl xaritalari”, chora-tadbirlar rejalari) “Oʻzbekiston — 2030” strategiyasi maqsadlari bilan toʻliq bogʻliqligi va uygʻunligini taʼminlash, shuningdek, ularning amalga oshirilishi samaradorligini monitoring qilish va baholash; jamiyat va davlat hayotining turli sohalari kesimida mamlakat rivojlanishini uzoq muddatli rejalashtirish boʻyicha faoliyatni tashkil etish. 13. Strategik rejalashtirish subyektlari hisoblanadigan vazirlik va idoralar (milliy darajadagi, respublika darajasidagi (vazirliklar, alohida maqomga ega mustaqil respublika ijro etuvchi hokimiyat organlari) va hududiy darajadagi davlat organlari va tashkilotlari) roʻyxati Muvofiqlashtiruvchi kengash tomonidan belgilanadi. 14. Agentlik strategik rejalashtirish va rivojlanish tizimini tashkil etish, uni samarali joriy qilishga qaratilgan aniq mexanizmlarni ishlab chiqish, shuningdek, strategik rejalashtirish hujjatlari loyihalarini tayyorlashni tartibga solish boʻyicha vakolatli davlat organ hisoblanadi hamda uning bu boradagi asosiy vazifalari quyidagilardan iborat: strategik rejalashtirish hujjatlari loyihalarini ishlab chiqishda vazirliklar va idoralarni uslubiy qoʻllab-quvvatlash, strategik rejalashtirish tizimi boʻyicha tavsiyalar va uslubiy koʻrsatmalar tayyorlash; ilgʻor xalqaro tajriba va davlat siyosatining ustuvor yoʻnalishlarini hisobga olgan holda strategik rejalashtirish va rivojlanish tizimini takomillashtirish boʻyicha takliflar ishlab chiqish; vazirlik va idoralar, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklarining strategik rejalashtirish va rivojlanish hujjatlarini qonunchilik hujjatlari talablari va iyerarxiyaga muvofiq ishlab chiqish, amalga oshirish va ijrosini monitoring qilish sohasidagi faoliyatini muvofiqlashtirish; strategik rejalashtirish hujjatlarini amalga oshirish boʻyicha taqdim etilgan hisobotlarni tekshirish yoʻli bilan xulosa berish va ularning bajarilishini nazorat qilish; strategik rejalashtirish hujjatlarining maqsadlariga erishilishini monitoring qilish. 15. Vazirlik, idoralar va mahalliy ijro etuvchi hokimiyat organlari strategik rejalashtirish hujjatlarini ishlab chiqish, amalga oshirish va monitoring qilish jarayonlari vazirlik va idoralarning strategik rejalashtirish boʻyicha tarkibiy boʻlinmalari hamda Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklarining axborot-tahlil guruhlari (keyingi oʻrinlarda — Tarkibiy boʻlinmalar) tomonidan muvofiqlashtiriladi va ular bilan majburiy tartibda kelishiladi. Tarkibiy boʻlinmalarning strategik rejalashtirish hujjatlarini ishlab chiqish, amalga oshirish va monitoring qilish jarayonlarini muvofiqlashtirish borasidagi asosiy vazifalari etib quyidagilar belgilanadi: strategik rejalashtirish hujjatlari loyihalari iyerarxiya va qonunchilik hujjatlari talablari asosida ishlab chiqilayotganligini tekshirish; strategik rejalashtirish hujjatlari loyihalarini ishlab chiqishda strategik rejalashtirishning asosiy prinsiplari va talablariga muvofiqligini taʼminlash; strategik rejalashtirish hujjatlarining amalga oshirilishi monitoring qilinishini muvofiqlashtirish, tayyorlangan hisobotlarni dastlabki tarzda oʻrganish hamda Agentlikka taqdim etib borish; hisobot natijalari asosida strategik rejalashtirish hujjatlariga oʻzgartirish yoki qoʻshimchalar kiritish boʻyicha takliflar tayyorlash; strategik rejalashtirish hujjatlari va hisobotlar toʻgʻrisidagi axborotlarni tizimli ravishda saqlash. Tarkibiy boʻlinmalar vazirlik va idoralarning strategik rejalashtirish hujjati hisoblanmaydigan strategiyasi va ish rejalarining ishlab chiqilishini muvofiqlashtirish hamda ularning ijrosini nazorat qilish funksiyalarini ham amalga oshiradi. 16. Strategik rejalashtirish hujjatlarining iyerarxiyasi quyidagicha belgilanadi: a) birinchi darajali strategik rejalashtirish hujjatlari mamlakatni, uning hududlarini ijtimoiy-iqtisodiy, ijtimoiy-siyosiy rivojlantirishda davlat siyosatini shakllantirish va amalga oshirish bilan bogʻliq ustuvor yoʻnalishlarni, boshqaruvning konseptual yondashuvlarini belgilovchi konsepsiyalar shaklida qabul qilinadi. Bunda konsepsiya muvofiqlashtirish, resurslar bilan taʼminlash va ularni amalga oshirish samaradorligini baholashning umumiy mexanizmlarini oʻz ichiga olgan muayyan strategiyalarni ishlab chiqish uchun asos boʻlib hisoblanadi; b) ikkinchi darajali strategik rejalashtirish hujjatlari oʻrta va uzoq muddatli istiqbolda mamlakat, hudud, tarmoq yoki davlat va jamiyat hayotining boshqa sohasini rivojlantirishning maqsadi, vazifalari, maqsadli koʻrsatkichlariga erishishga qaratilgan hamda ularni amalga oshirishning aniq belgilangan mexanizmlari va resurslarini oʻz ichiga olgan strategiyalar shaklida qabul qilinadi va quyidagi ketma-ketlikka rioya qilinadi: “Oʻzbekiston — 2030” strategiyasi hamda keyingi yillar uchun qabul qilinadigan mamlakatni keng qamrovli rivojlantirish strategiyalari; barqaror rivojlanish sohasidagi keng qamrovli milliy maqsad va vazifalar; respublika hududini rivojlantirishni rejalashtirish bosh sxemasi, Qoraqalpogʻiston Respublikasi va viloyatlar hududlarini rivojlantirishni rejalashtirish sxemalari, aglomeratsiyalarni rivojlantirish strategiyasi; Oʻzbekiston Respublikasining xalqaro shartnomalardan va xalqaro tashkilotlarga aʼzolikdan kelib chiqadigan majburiyatlari; tarmoq, soha va (yoki) hududlarni rivojlantirish strategiyalari; Oʻzbekiston Respublikasining fiskal strategiyasi; v) uchinchi darajali strategik rejalashtirish hujjatlari birinchi va ikkinchi darajali strategik rejalashtirish hujjatlarining maqsad va vazifalariga erishishga qaratilgan oʻzaro bogʻliq batafsil chora-tadbirlar majmuini belgilovchi dasturlar (“yoʻl xaritalari”, chora-tadbirlar rejalari) shaklida qabul qilinadi va quyidagilardan iborat: “Oʻzbekiston — 2030” strategiyasi hamda keyingi yillar uchun qabul qilinadigan mamlakatni rivojlantirish strategiyalarini amalga oshirish tadbirlari va mexanizmlari tizimini belgilaydigan Davlat dasturlari; bir yoki bir nechta hudud, tarmoq yoki sohani rivojlantirish strategiyalarini amalga oshirishga qaratilgan chora-tadbirlar va mexanizmlar tizimini belgilaydigan davlat dasturlari, ijtimoiy va ishlab chiqarish infratuzilmani rivojlantirish dasturlari, “yoʻl xaritalari” yoki chora-tadbirlar rejalari. 17. Birinchi darajali strategik rejalashtirish hujjatlari 7 yildan ortiq muddatga ishlab chiqiladi va qoida tariqasida Oʻzbekiston Respublikasi qonunlari bilan tasdiqlanadi. Ikkinchi darajali strategik rejalashtirish hujjatlari 4 yildan 7 yilgacha boʻlgan muddatga ishlab chiqiladi va Oʻzbekiston Respublikasi Prezidentining hujjatlari bilan tasdiqlanadi. Bunda “Oʻzbekiston — 2030” strategiyasi va boshqa shu kabi keng qamrovli strategik rejalashtirish hujjatlari nisbati boʻyicha muayyan yoki bir necha soha, tarmoq yoki hudud boʻyicha strategik rejalashtirish hujjatlaridan yuqori boʻlib hisoblanadi. Uchinchi darajali strategik rejalashtirish hujjatlari 1 yildan 3 yilgacha boʻlgan muddatga ishlab chiqiladi va quyidagi tartibda tasdiqlanadi: “Oʻzbekiston — 2030” strategiyasi va boshqa shu kabi keng qamrovli strategik rejalashtirish hujjatlarini amalga oshirish boʻyicha Oʻzbekiston Respublikasi Prezidentining hujjatlari; ikkinchi darajali boshqa strategik rejalashtirish hujjatlarini amalga oshirish boʻyicha Vazirlar Mahkamasining qarorlari qabul qilinadi. 18. Strategik rejalashtirish hujjatlari loyihalarini qabul qilish normativ-huquqiy hujjatlarni rejalashtirish, tashabbus qilish, tayyorlash, ekspertizadan oʻtkazish, kelishish, qabul qilish, eʼlon qilish, ularning ijrosini tashkil etishga oid qonunchilik hujjatlarida belgilangan qoidalarga hamda mazkur Nizomning 2-ilovasidagi sxemaga muvofiq amalga oshiriladi. 19. Strategik rejalashtirish hujjatining loyihasini tayyorlashda qonunchilik hujjatlarida normativ-huquqiy hujjatlarning loyihasini tayyorlashda amalga oshirilishi lozim boʻlgan chora-tadbirlar bilan bir qatorda, strategik rejalashtirish hujjati loyihasini tayyorlovchi tashkilot (keyingi oʻrinlarda — Ishlab chiquvchi) tomonidan quyidagi qoʻshimcha tadbirlar amalga oshiriladi: strategik rejalashtirish hujjat loyihasini ishlab chiqishda Ishlab chiquvchi tomonidan kelishuvga koʻra tarkibiga Agentlik, Oʻzbekiston Respublikasi Prezidenti Administratsiyasi, Vazirlar Mahkamasi, Iqtisodiyot va moliya vazirligining, tegishli vazirlik va idoralarning masʼul xodimlari, shuningdek, ilmiy tadqiqot institutlari, tahlil markazlari va nodavlat notijorat tashkilotlar vakillari, xorijiy konsultant va ekspertlar hamda Tarkibiy boʻlinmalar vakillari kiritilgan ishchi guruhi tuziladi va bu haqida mazkur vazirlik va idoraning rasmiy veb-saytida va ijtimoiy tarmoqlarda eʼlon beriladi; strategik rejalashtirish hujjatlari ishchi guruh tayyorlagan loyiha tegishli materiallar bilan birgalikda mazkur Nizomning 3-ilovasidagi Strategik rejalashtirish hujjati loyihasining belgilangan talablarga muvofiq ishlab chiqilganligini oʻrganish boʻyicha nazorat varaqasiga asosan dastlabki sifat tekshiruvidan oʻtkazish uchun Agentlikka yuboriladi; huquqiy ekspertiza yakunlari boʻyicha strategik rejalashtirish hujjatlari loyihasini yakuniy sifat tekshiruvidan oʻtkazish uchun Agentlikka yuboriladi; Agentlikning dastlabki va yakuniy sifat tekshiruvi xulosasiga muvofiq strategik rejalashtirish hujjati loyihasi qayta ishlanadi hamda loyiha sifat tekshiruvi boʻyicha Agentlikning ijobiy xulosasidan keyin kelishish uchun boshqa tashkilotlarga yuboriladi yoki tegishli vakolatli organga kiritiladi. 20. Birinchi va ikkinchi darajali strategik rejalashtirish hujjatini ishlab chiqishda Ishchi guruh tomonidan qonunchilik hujjatlarida normativ-huquqiy hujjatlarning loyihasini tayyorlashda amalga oshirilishi lozim boʻlgan chora-tadbirlar bilan bir qatorda quyidagilar amalga oshiriladi: mavjud muammolar va ularning asosiy sabablari aniqlashtiriladi, ichki va tashqi omillarni baholash hamda ilgari amalga oshirilgan islohotlar, qabul qilingan strategiyalar va boshqa hujjatlarning tahlili samaradorligi natijalariga (shu jumladan, monitoring va baholash hisobotlariga) asoslangan holda ishlarning joriy holati tahlili amalga oshiriladi; ijtimoiy-iqtisodiy rivojlanishda ustuvor maqsadlar va mavjud resurslarga muvofiq dolzarbligi, ahamiyati yoki hajmiga koʻra hal qilinishi kerak boʻlgan muammolar tanlab olinadi; tegishli sohadagi tahdid va kutilmalar tahlil qilinadi, ichki va tashqi omillar inobatga olingan holda prognoz va ssenariylashtirish amalga oshiriladi; tanlab olingan va hal etilishi lozim deb topilgan muammolar boʻyicha joriy holatdagi vaziyatdan kelib chiqib, erishilishi koʻzlanayotgan natijalar va amalga oshirilishi lozim boʻlgan ishlar aniqlashtiriladi; aniqlangan muammolar va ularning sabablaridan kelib chiqqan holda strategik rejalashtirish hujjatining asosiy maqsad va vazifalari belgilanadi va shakllantiriladi; koʻzlangan maqsadlarga erishish darajasini oʻlchash usullari va samaradorlik darajasini aks ettiruvchi natija (outcome) va taʼsir (impact) koʻrsatkichlari belgilab olinadi; ikkinchi darajali strategik rejalashtirish hujjati loyihasini ishlab chiqishda belgilangan maqsadlarga erishishni taʼminlaydigan mexanizmlar va vazifalarni amalga oshirish boʻyicha aniq chora-tadbirlar (usul va vositalar), bajarish muddatlari, talab etiladigan inson va moliyaviy resurslar, moliyalashtirish manbalari, ijro uchun masʼul vazirlik va idoralar (mansabdor shaxslar), samaradorlikning bevosita faoliyat natijasi (output), natija (outcome) va taʼsir (impact) koʻrsatkichlari aks ettiriladigan reja tayyorlanadi; ikkinchi darajali strategik rejalashtirish hujjati loyihasini ishlab chiqishda rejalashtirilgan tadbirlarni (islohotlarni) amalga oshirish va kutilayotgan oʻzgarishlarga erishish uchun zarur boʻlgan moliyaviy xarajatlar hisob-kitob qilinadi va moliyalashtirish manbalari aniqlashtiriladi; ikkinchi darajali strategik rejalashtirish hujjati loyihasini ishlab chiqishda monitoring va hisobot berish mexanizmi belgilanadi, bunda maʼlumotlarni toʻplash, tahlil qilish, nazorat qilish va hisobot uchun masʼullar, shuningdek, monitoring davriyligi va muddatlari hamda umumlashgan hisobotni tayyorlash uchun masʼullar aniq koʻrsatiladi; ikkinchi darajali strategik rejalashtirish hujjati loyihasini ishlab chiqishda strategik rejalashtirish hujjatlarini baholash mexanizmi va muddatlari belgilanadi. 21. Birinchi darajali strategik rejalashtirish hujjatlari loyihalarining: a) mazmuni strategik rejalashtirishning asosiy prinsiplariga mos boʻlishi va quyidagi talablarga javob berishi lozim: strategik rejalashtirish hujjatlari iyerarxiyaga muvofiq ishlab chiqilishi, oʻzaro zid boʻlmasligi va zaruriyatga koʻra bir-birini toʻldirishi; konseptual gʻoya, maqsad va vazifalarni amalga oshirish imkoniyati mavjud boʻlishi; maqsad va vazifalar, samaradorlik koʻrsatkichlari va chora-tadbirlarni monitoring qilish mexanizmlari belgilangan boʻlishi; b) tuzilmasida quyidagilar alohida bob sifatida koʻrsatilishi kerak: joriy holat tahlili; konseptual gʻoya, maqsad va vazifalar; tamoyillar va yondashuvlar; asosiy yoʻnalishlar; kutilayotgan natijalar; monitoring va hisobot berish mexanizmlari. 22. Ikkinchi darajali strategik rejalashtirish hujjatlari loyihalarining: a) mazmuni strategik rejalashtirishning asosiy prinsiplariga mos boʻlishi va quyidagi talablarga javob berishi lozim: strategik rejalashtirish hujjatlari iyerarxiyaga muvofiq ishlab chiqilishi, oʻzaro zid boʻlmasligi va zaruriyatga koʻra bir-birini toʻldirishi; maqsad va vazifalarni, samaradorlik koʻrsatkichlari va chora-tadbirlarni hamda ularning qiymatini baholagan holda amalga oshirish imkoniyati mavjudligi; strategik rejalashtirish hujjatining oʻzida toʻgʻridan-toʻgʻri amalga oshirish mexanizmlari belgilanganligi; har bir maqsad va vazifalarning oʻlchash imkoniyati mavjud boʻlgan samaradorlik koʻrsatkichlari belgilanganligi; chora-tadbirlar belgilangan maqsad va vazifalar, samaradorlik koʻrsatkichlarga erishishga qaratilganligi; chora-tadbirlarni amalga oshirish uchun real muddatlar belgilanganligi; maqsad va vazifalar hamda chora-tadbirlar moliyaviy, moddiy-texnik, inson va boshqa resurslar bilan taʼminlanganligi; maqsad va vazifalar, samaradorlik koʻrsatkichlar va chora-tadbirlarni monitoring qilish va baholash mexanizmlari belgilanganligi; b) tuzilmasida quyidagilar alohida bob sifatida koʻrsatilishi kerak: joriy holat tahlili; maqsad va vazifalar, samaradorlik koʻrsatkichlari; strategik rejalashtirish hujjatini amalga oshirish boʻyicha chora-tadbirlar rejasi; strategik rejalashtirish hujjatini amalga oshirishdan kutilayotgan natijalar; monitoring va hisobot berish mexanizmlari; baholash mexanizmlari; v) chora-tadbirlar rejasi bobi mazkur Nizomning 4-ilovasidagi namunaga muvofiq shaklda ishlab chiqiladi va unda quyidagilar aks ettiriladi: taʼsir (impact) va natija (outcome) koʻrsatkichlarining oʻlchov birligi, hisoblash formulasi, boshlangʻich koʻrsatkich, yillar kesimida oraliq koʻrsatkichlar, yakuniy koʻrsatkich, maʼlumotlar manbasi va uni taqdim etilishiga masʼul boʻlgan vazirlik/idora, maʼlumotlarni taqdim etish davriyligi; bevosita faoliyat natijasi (output) koʻrsatkichi boʻyicha chora-tadbir nomi, mazkur chora-tadbirni amalga oshirish natijasi, oʻlchov birligi, boshlangʻich koʻrsatkich, yakuniy koʻrsatkich, moliyalashtirish hajmi va uning manbasi, chora-tadbir ijrosiga masʼul tashkilot/idora, ijro etilganligini aniqlashtirish boʻyicha maʼlumotlar manbasi va uni taqdim etilishiga masʼul boʻlgan vazirlik/idora, bajarish muddati. g) milliy darajadagi keng qamrovli strategik rejalashtirish hujjatlari doirasiga kiruvchi loyihalarda joriy holat tahlili va chora-tadbirlar rejasining aks ettirilishi talab qilinmaydi. 23. Uchinchi darajali strategik rejalashtirish hujjatlari loyihalari ikkinchi darajali strategik rejalashtirish hujjatlarida nazarda tutilgan chora-tadbirlar uchun belgilangan jadval shaklida ishlab chiqiladi. Bunda amalga oshirilayotgan strategiya doirasida har bir maqsad, ushbu maqsadga erishishga qaratilgan vazifalar, ularni amalga oshirish boʻyicha batafsil chora-tadbirlar hamda mazkur chora-tadbirlarning bevosita faoliyat natijasini ifodalovchi koʻrsatkichlar (output) oʻzaro taalluqliligiga muvofiq ravishda ketma-ketlikda aks ettiriladi. 24. Strategik rejalashtirish hujjati loyihasini tayyorlashda monitoring qilish va hisobot berish bobida quyidagilar aks ettiriladi: maʼlumotlarni yigʻish, ularning toʻgʻriligi va haqqoniyligini oʻrganish, hisobot berish uchun masʼul tashkilot(lar), shuningdek, bir nechta tashkilot boʻlganda umumlashgan hisobotni taqdim etish uchun masʼul tashkilot; hisobot berish va monitoringni amalga oshirishning davriyligi va muddatlari. Bunda bevosita faoliyat natijasi koʻrsatkichlari (output) boʻyicha hisobot kamida har oy yoki har chorakda, natija koʻrsatkichlari (outcome) boʻyicha hisobot kamida har chorak yoki yarim yilda, taʼsir koʻrsatkichlari (impact) boʻyicha hisobot kamida har yilda bir marta topshirilishi belgilanishi kerak. 25. Strategik rejalashtirish hujjatlari loyihalarini ishlab chiqish jarayonida Agentlikdan tashqari quyidagi vazirlik va idoralar bilan majburiy tartibda kelishiladi: a) Iqtisodiyot va moliya vazirligi bilan: sohalarga rejalashtirilayotgan mablagʻlarning iqtisodiy parametrlari bilan muvofiqligi; tegishli hudud, tarmoq va sohadagi iqtisodiy tahdid va kutilmalar, prognoz va turli ssenariylar asosida tahlilning amalga oshirilganligi; samaradorlik koʻrsatkichlariga erishish boʻyicha aniq chora-tadbirlarni amalga oshirish bilan bogʻliq barcha xarajatlar toʻliq va toʻgʻri baholanganligi, moliyalashtirish manbalarining aniq belgilanganligi hamda barqaror rivojlanish maqsadlari bilan uygʻunligi masalalari; loyiha strategik rejalashtirishning iqtisodiy samaradorlik prinsipiga muvofiq ishlab chiqilganligi; b) Oʻzbekiston Respublikasi Prezidenti huzuridagi Strategik va mintaqalararo tadqiqotlar instituti bilan Oʻzbekiston Respublikasining ichki xavfsizligi, barqaror taraqqiyotini taʼminlashning dolzarb masalalari hamda mintaqa, xalqaro va global xavfsizlikning bugungi tendensiyalarining strategik maqsadlarni amalga oshirishga boʻlgan taʼsirini tahlil qilish orqali prognoz va ssenariylar ishlab chiqilganligi; v) Oʻzbekiston Respublikasi Ekologiya va iqlim oʻzgarishi milliy qoʻmitasi bilan maqsad va vazifalar hamda samaradorlik koʻrsatkichlariga erishish boʻyicha aniq chora-tadbirlar atrof-muhitni muhofaza qilish sohasida davlat siyosatining ustuvor yoʻnalishlariga muvofiqligi hamda atrof-muhit va ekologik holatga taʼsiri masalalari. 26. Huquqiy ekspertiza yakunlari boʻyicha Adliya vazirligining tavsiyalari asosida loyiha Agentlikka yakuniy sifat tekshiruvi xulosasini olish uchun yuboriladi. Agentlikning loyiha boʻyicha yakuniy sifat tekshiruvi xulosasida nazarda tutilgan masalalar inobatga olinmagan taqdirda strategik rejalashtirish hujjati loyihasi Oʻzbekiston Respublikasi Prezidenti Administratsiyasi yoki Vazirlar Mahkamasiga kiritilmaydi. 27. Strategik rejalashtirish hujjatining amalga oshirilishi boʻyicha hisobot tayyorlash, hisobotni oʻrganish va monitoring qilish hamda baholash quyidagi prinsiplar asosida amalga oshiriladi: qonuniylik — strategik rejalashtirish hujjatining amalga oshirilishini monitoring qilish va baholashni qonunchilikda belgilangan talablarga muvofiq amalga oshirish; betaraflik — monitoring va baholash faoliyatini amalga oshiruvchi vazirlik va idoralar xodimlari oʻz vakolat va vazifalarini har qanday davlat organlari, tashkilotlar va mansabdor shaxslardan qatʼi nazar, faqat qonunga boʻysungan holda amalga oshirishi; xolislik — monitoring qilish va baholashni subyektiv fikrlarning taʼsir qilishiga yoʻl qoʻymagan holda amalga oshirish; ochiqlik va shaffoflik — monitoring va baholash faoliyati haqidagi maʼlumot va axborotlardan toʻliq, oʻz vaqtida, erkin va bepul foydalanish imkoniyatini taʼminlagan holda, ularni belgilangan axborot resurslariga joylashtirish; maxfiylikni taʼminlash — davlat sirlari yoki qonun bilan qoʻriqlanadigan boshqa sirdan iborat, shuningdek, oshkor etilishi natijasida shaxsning huquqlari va qonuniy manfaatlariga, jamiyat yoxud davlat manfaatlariga zarar yetkazishi mumkin boʻlgan axborotni eʼlon qilishda qonunchilikda belgilangan cheklovlarga rioya qilish; ishonchlilik — strategik rejalashtirish hujjatining amalga oshirilishini monitoring qilish yoki baholash uchun tegishli vazirlik va idora tomonidan taqdim qilingan maʼlumotlarning ishonchliligini tasdiqlovchi qoʻshimcha materiallarning talab qilib olinishi, ularning haqqoniyligiga shubha paydo boʻlgan taqdirda mustaqil manbalar orqali oʻrganishning amalga oshirilishi. 28. Strategik rejalashtirish hujjatidagi bevosita faoliyat natijasi (output), natija (outcome) va taʼsir (impact) koʻrsatkichlari “Ijro.gov.uz” ijro intizomi idoralararo yagona elektron tizimiga tegishli muddatlar oʻrnatilgan holda nazoratga olinadi. Bunda har bir samaradorlik koʻrsatkichining topshirigʻi tegishli strategik rejalashtirish hujjati boʻyicha umumlashtirilgan hisobotni taqdim etishga masʼul boʻlgan tashkilotning roziligi bilan nazoratdan yechilishi mumkin. 29. Strategik rejalashtirish hujjatining amalga oshirilishini monitoring qilish va hisobot berishda tegishli hujjat yoki undagi muayyan maqsadni amalga oshirish jarayonida yuzaga kelgan muammolar aniqlanadi va ularni hal etish boʻyicha tavsiya va koʻrsatmalar ishlab chiqiladi. Masʼul ijrochilarning Raqamli platformaga kiritgan maʼlumotlarini tahlil qilish (shu jumladan, ijro intizomi idoralararo yagona elektron tizimini integratsiya qilish) orqali strategik rejalashtirish hujjatida belgilangan muddatlarda va umumlashgan hisobot uchun masʼul davlat organi yoki tashkiloti tomonidan hisobot tayyorlanadi hamda strategik rejalashtirish hujjatining bevosita faoliyat natijasi (output) va natija (outcome) koʻrsatkichlari boʻyicha dastlabki monitoring amalga oshiriladi hamda Raqamli platformaga yuklanadi. 30. Agentlik tomonidan hisobot va dastlabki monitoring hujjatlariga asosan strategik rejalashtirish hujjatining bevosita faoliyat natijasi (output) va natija (outcome) koʻrsatkichlariga erishish darajasi toʻliq monitoring oʻtkazish orqali oʻrganiladi hamda topshiriqlarni toʻliq bajarmagan, kechiktirib bajargan yoki umuman ijrosini taʼminlamagan rahbar va xodimlarga nisbatan intizomiy javobgarlik choralarini qoʻllash masalalari yuzasidan Muvofiqlashtiruvchi kengashga umumlashtirilgan axborot kiritiladi. Muvofiqlashtiruvchi kengash tomonidan zaruratga koʻra Oʻzbekiston Respublikasi Prezident Administratsiyasi yoki Vazirlar Mahkamasiga aybdor shaxslarga nisbatan choralar koʻrish boʻyicha takliflar kiritiladi. 31. Strategik rejalashtirish hujjatining amalga oshirilishini baholashda strategiyaning maqsadlari yoki undagi muayyan maqsadlarga erishilganlik darajasi, rivojlanish dinamikasi va samaradorligi, taʼsiri va barqarorligiga mazkur hujjatda belgilangan muddatlardan kelib chiqib baho beriladi. 32. Baholash Agentlik tomonidan strategik rejalashtirish hujjati yakunlangunga qadar oraliq baholashdan (zaruratga koʻra) hamda strategik rejalashtirish hujjati yakunlangandan soʻng yakuniy baholashdan oʻtkaziladi. Oraliq va yakuniy baholash tartibi, muddatlari va baholash uchun Agentlik bilan bir qatorda qoʻshimcha masʼul tashkilot(lar), ularning vazifalari, shuningdek, baholash bilan bogʻliq xarajatlarni moliyalashtirish manbalari tegishli strategik rejalashtirish hujjatida belgilab qoʻyiladi. 33. Strategik rejalashtirish hujjatida belgilangan baholash muddatlarida, zaruratga koʻra hisobot va boshqa maʼlumotlar baholovchi tashkilot soʻroviga koʻra ijro uchun masʼul vazirlik va idora tomonidan taqdim etilishi shart. 34. Oraliq baholashda strategik rejalashtirish hujjatining yoki undagi muayyan maqsadlarga erishilayotganlik darajasi, rivojlanish samaradorligi, taʼsiri va barqarorligiga baho beriladi hamda muayyan maqsadlarni oʻzgartirish, bekor qilish yoki ularga erishish mexanizmlarini takomillashtirish, samaradorlik koʻrsatkichlariga oʻzgartirishlar kiritish boʻyicha takliflar ishlab chiqiladi. Oraliq baholash natijalariga asosan aniqlangan kamchiliklar boʻyicha chora-tadbirlarni amalga oshirish usul va vositalariga tegishli oʻzgartirishlar kiritish boʻyicha takliflar, shuningdek, topshiriqlarni toʻliq bajarmagan, kechiktirib bajargan yoki umuman ijrosini taʼminlamagan rahbar va xodimlarga nisbatan intizomiy javobgarlik choralarini qoʻllash masalalari yuzasidan Muvofiqlashtiruvchi kengashga umumiy axborot kiritiladi. Muvofiqlashtiruvchi kengash tomonidan zaruratga koʻra Oʻzbekiston Respublikasi Prezident Administratsiyasi yoki Vazirlar Mahkamasiga tegishli strategik rejalashtirish hujjatiga oʻzgartirish va qoʻshimchalar kiritish hamda aybdor shaxslarga nisbatan choralar koʻrish boʻyicha takliflar kiritiladi. 35. Yakuniy baholashda strategik rejalashtirish hujjatida belgilangan maqsadlarga erishilganlik darajasi, rivojlanish samaradorligi, taʼsiri va barqarorligiga baho beriladi hamda kelgusidagi muayyan strategik rejalashtirish hujjatlari boʻyicha takliflar ishlab chiqiladi. Yakuniy baholash natijalariga asosan ishlab chiqilgan takliflar Muvofiqlashtiruvchi kengash muhokamasiga kiritiladi. 36. Oraliq yoki yakuniy baholashga masʼul tashkilot vakillari zarur hollarda, boshqa manfaatdor vazirlik va idoralar vakillarini jalb qilgan holda baholash jarayonida taqdim etilgan maʼlumotlarning haqqoniyligini uch kun ichida joyiga chiqib oʻrganishi mumkin. Oʻrganish natijasida maʼlumotlar notoʻgʻriligi aniqlansa, bu haqda kamchilik aniqlangan tegishli vazirlik va idoralar rahbarlari kamchilik aniqlangan kundan eʼtiboran bir kun ichida ogohlantiriladi hamda baholash xulosasida ularga nisbatan tegishli choralar koʻrish yuzasidan takliflar beriladi. 37. Mazkur Nizomga oʻzgartirish va qoʻshimchalar qonunchilik hujjatlarida belgilangan tartibda kiritiladi. Bunda qonunchilikda belgilangan tartibda oʻzgartirish va qoʻshimchalar kiritilgunga qadar, Agentlikning asoslantirilgan taklifiga koʻra Muvofiqlashtiruvchi kengash tomonidan mazkur Nizom predmeti doirasidagi masalalarni tartibga soluvchi qoidalardan boshqacha yoki qoʻshimcha tartib-qoidalar belgilanishi, shu jumladan, davlat organlari, vazirlik, idoralar va mahalliy ijro etuvchi hokimiyat organlariga qoʻshimcha vazifa va funksiyalar yuklatilishi mumkin. 38. Vazirlik va idoralar tomonidan Raqamli platformaga kiritilgan maʼlumotlarning haqqoniyligiga tegishli vazirlik va idoralar rahbarlari masʼul hisoblanadi. a) Birinchi darajali strategik rejalashtirish hujjatlari boʻyicha: b) Ikkinchi darajali strategik rejalashtirish hujjatlari boʻyicha: v) Uchinchi darajali strategik rejalashtirish hujjatlari boʻyicha: 1. Vazirlik va idoralarning strategik rejalashtirish boʻyicha tarkibiy boʻlinmalari hamda Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklarining axborot-tahlil guruhlari (keyingi oʻrinlarda — Tarkibiy boʻlinmalar) tegishli tashkilotga yuklatilgan vazifalarning samarali bajarilishini taʼminlashga yoʻnaltirilgan strategik rejalashtirish tizimini tashkil etish, uning hujjatlarini ishlab chiqish, muvofiqlashtirish va amalga oshirilishini monitoring qilishga masʼul hisoblanadi. Mazkur tartib-taomillar tatbiq etiladigan vazirlik va idoralar (milliy darajadagi, respublika darajasidagi (vazirliklar, alohida maqomga ega mustaqil respublika ijro etuvchi hokimiyat organlari) va hududiy darajadagi davlat organlari va tashkilotlari) roʻyxati Oʻzbekiston Respublikasi Prezidenti huzuridagi Strategik rejalashtirish va rivojlanish boʻyicha muvofiqlashtiruvchi kengash (keyingi oʻrinlarda — Muvofiqlashtiruvchi kengash) tomonidan tasdiqlanadi. 2. Vazirliklar hamda alohida maqomga ega mustaqil respublika ijro etuvchi hokimiyat organlarida Tarkibiy boʻlinmalar Strategik rejalashtirish va axborot-tahlil boʻlinmasi (departamenti, boshqarmasi, boʻlimi) etib tashkil etiladi hamda mustaqil boʻlinma sifatida bevosita tashkilotning birinchi rahbariga boʻysunadi. Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklarida strategik rejalashtirish faoliyatini tashkil etish va muvofiqlashtirishga ularning tuzilmasidagi axborot-tahlil guruhlari masʼul hisoblanadi. 3. Quyidagilar Tarkibiy boʻlinmalar faoliyatining asosiy yoʻnalishlari va vazifalari etib belgilanadi: tegishincha vazirlik va idora, Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklarida strategik rejalashtirish tizimining joriy qilinishi va amalga oshirilishini hamda ularning axborot-tahliliy faoliyatini muvofiqlashtirish; vazirlik va idora, Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari tomonidan strategik rejalashtirish hujjatlari loyihalarini ishlab chiqishda ularning strategik rejalashtirishning asosiy prinsiplari va talablariga, shu jumladan, strategik rejalashtirish hujjatlari iyerarxiyasiga muvofiqligini taʼminlash; strategik rejalashtirish hujjatlari ijrosini monitoring qilish va hisobotlar tayyorlash jarayonlarini muvofiqlashtirish, tayyorlangan hisobotlarni oʻrganib borish; strategik rejalashtirish hujjatlari ijrosini monitoring qilish natijalari asosida ularning maqsad va vazifalariga zarur tuzatishlar kiritish hamda hujjatlarni yangilash boʻyicha takliflar ishlab chiqish; “Oʻzbekiston — 2030” strategiyasida tegishli tashkilot masʼul boʻlgan maqsadlarga erishish holatini doimiy baholab borish, samaradorlik koʻrsatkichlari boʻyicha natijalarni tahlil qilish, joriy holatdan kelib chiqqan holda mavjud muammolarni aniqlash va ularni bartaraf etishga qaratilgan asoslangan takliflarni shakllantirish; sohaviy ustuvor yoʻnalishlar, maqsadli koʻrsatkichlar va kutilayotgan natijalarni inobatga olgan holda “Oʻzbekiston — 2030” strategiyasini amalga oshirishga oid qabul qilinadigan har yilgi davlat dasturlari loyihalariga kiritilishi zarur boʻlgan tashabbuslar yuzasidan asoslangan takliflar tayyorlash; tegishli vazirlik va idora, Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari tomonidan tarkibiy islohotlarni samarali amalga oshirish uchun malakali xorijiy konsultant va ekspertlarni, shu jumladan, xalqaro moliya institutlari va xorijiy hukumat moliya tashkilotlarini hamda konsalting kompaniyalarni oʻz mablagʻlari yoki budjet mablagʻlari, grantlar va boshqa manbalar hisobidan jalb etish ishlarini tashkillashtirish va muvofiqlashtirish; aholi manfaatlarini taʼminlashga qaratilgan ustuvor tashabbuslar, sohaviy muammolar va istiqboldagi maqsadlar asosida Oʻzbekiston Respublikasi Prezidentining Oliy Majlis va Oʻzbekiston xalqiga yoʻllanadigan Murojaatnoma loyihasiga kiritish uchun tegishli takliflarni shakllantirib borish; strategik rejalashtirish hujjatlari va hisobotlarni tizimli ravishda saqlash. 4. Vazirlik va idoralardagi Tarkibiy boʻlinmalarga: vazirlik va idoralarning uch yilga moʻljallangan ish rejalarini strategik maqsadlar hamda moliyaviy imkoniyatlarga muvofiqligini taʼminlagan holda ishlab chiqish va ularning amalga oshirilishini nazorat qilish; hududlarni rivojlantirish boʻyicha strategik rejalashtirish hujjatlarini ishlab chiqishda ishtirok etish hamda Oʻzbekiston Respublikasi Prezidenti huzuridagi Strategik rivojlanish va islohotlar agentligi (keyingi oʻrinlarda — Agentlik)da dastlabki sifat tekshiruvidan oʻtkazishda taklif va mulohazalarini bildirish vazifalari ham yuklatiladi. 5. Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklaridagi Tarkibiy boʻlinmalarga: tegishli hududni rivojlantirish boʻyicha koʻp yillik strategik rejalashtirish hujjatlarini ishlab chiqish, ularning amalga oshirilishini monitoring qilish va hisobot tayyorlanishini muvofiqlashtirish; tuman (shahar)larni rivojlantirish boʻyicha uch yilga moʻljallangan kompleks dasturlar ishlab chiqilishini muvofiqlashtirish; soha yoki tarmoqlarni rivojlantirish boʻyicha strategik rejalashtirish hujjatlarini ishlab chiqishda ishtirok etish va Agentlikda dastlabki sifat tekshiruvidan oʻtkazishda taklif va mulohazalar bildirish vazifalari ham yuklatiladi. 6. Vazirlik va idoralar, Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari tomonidan Tarkibiy boʻlinmalarga ularning faoliyat yoʻnalishlariga kirmaydigan topshiriqlarni berish, qonunchilik hujjatlarida nazarda tutilmagan vazifa va funksiyalarni yuklatishga, shuningdek, ularning zimmasidagi vazifa va funksiyalarni hamda vakolati doirasiga kiruvchi masalalarni toʻliq yoki qisman boshqa tarkibiy tuzilmalarga, loyiha ofislariga oʻtkazishga yoʻl qoʻyilmaydi. Bunda vazirlar, alohida maqomga ega mustaqil respublika ijro etuvchi hokimiyat organlari rahbarlari hamda Qoraqalpogʻiston Respublikasi Vazirlar Kengashi Raisi, viloyatlar va Toshkent shahar hokimlarining faoliyatini strategik vazifalarni hal etishga yoʻnaltirish hamda kunlik (joriy) ish yuklamasini maqbullashtirish maqsadida ular faoliyatini huquqiy, tashkiliy-texnik, axborot-tahlil, nazorat va protokol jihatdan taʼminlaydigan rahbar kotibiyati yoki ijro apparati tarkibiy boʻlinma tashkil qilinishi mumkin. 7. Tarkibiy boʻlinmalar faoliyatini tartibga soluvchi, ularning vazifa va funksiyalari, huquq va majburiyatlarini belgilab beradigan namunaviy nizom Muvofiqlashtiruvchi kengash tomonidan tasdiqlanadi. 8. Tarkibiy boʻlinmalar xodimlari lavozimlarini egallash uchun kamida 5 yillik ish stajiga ega boʻlgan va xorijiy tillarda erkin soʻzlasha oladigan nomzodlarga ustuvorlik beriladi, shuningdek, nomzodlardan quyidagi yoʻnalishlarda bilim va koʻnikmalarga ega boʻlish talab etiladi: tahlil va prognozlashtirish — sohaviy rivojlanish tendensiyalarini tahlil qilish va baholash, ssenariy hisob-kitoblarini amalga oshirish, ehtimoliy xavf-xatarlarni aniqlash va baholash; axborot-tahliliy maʼlumotnomalar tayyorlash — aniq va mantiqiy asoslangan tahliliy maʼlumotlar, xulosalar va takliflar ishlab chiqish, strategik rejalashtirish va strategik islohotlarni nazarda tutuvchi normativ-huquqiy hujjatlar loyihalariga oid axborot-tahliliy maʼlumotlarni tayyorlash; zamonaviy tahlil instrumentlaridan foydalanish — “SWOT”, “PESTEL”, “GAP” va boshqa tahlil instrumentlaridan foydalangan holda vaziyatni tizimli tahlil qilish, muammolar va imkoniyatlarni aniqlash; tahliliy maʼlumotlar bilan ishlash, raqamli instrumentlardan foydalanish — Elektron hukumatning markaziy maʼlumotlar bazalari, rasmiy statistika maʼlumotlari bazalari, vazirlik va idoralarning maʼmuriy maʼlumotlari va boshqa maʼlumotlar bazalari bilan ishlash; xorijiy tajriba va xalqaro reytinglar metodologiyasini bilish — sohaviy va global tendensiyalarni oʻrganish, tegishli reytinglar va indekslar boʻyicha tahlil tayyorlash. 9. Tarkibiy boʻlinmalar rahbarlari: strategik rejalashtirish boʻyicha rahbarning maslahatchisi maqomiga ega boʻladi hamda toʻgʻridan-toʻgʻri tegishli vazirlik va idora rahbariga, Qoraqalpogʻiston Respublikasi Vazirlar Kengashi Raisi, viloyatlar va Toshkent shahri hokimlariga boʻysunadi; mehnatga haq toʻlash va tibbiy xizmat koʻrsatish shartlariga koʻra tegishli davlat organi va tashkiloti rahbarining oʻrinbosariga tenglashtiriladi; Muvofiqlashtiruvchi kengash tomonidan belgilangan tartibda Agentlik bilan kelishilgan holda lavozimga tayinlanadi va lavozimidan ozod etiladi; har uch yilda Muvofiqlashtiruvchi kengash tomonidan belgilangan tartibda Agentlikda attestatsiyadan oʻtkaziladi. 10. Vazirlik va idoralar, Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklarining budjetdan tashqari mablagʻlari hisobidan Tarkibiy boʻlinmalar xodimlari yiliga kamida bir marta Davlat siyosati va boshqaruvi akademiyasida strategik rejalashtirish va rivojlanish, tahlil va natijadorlikni boshqarish boʻyicha maxsus oʻquv kurslarida oʻqitiladi. 11. Tarkibiy boʻlinmalar quyidagi huquqlarga ega: tegishli vazirlik va idora, Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari, shuningdek, ularning tizimiga kiradigan tuzilmalarning mansabdor shaxslaridan oʻziga yuklangan vazifalar va funksiyalarni bajarish uchun zarur boʻlgan hujjatlar, statistik maʼlumotlar va axborotlarni olish; rahbariyat tomonidan strategik rejalashtirish masalalarga tegishli yigʻilishlar, kengashlar va majlislarni oʻtkazish taklifini kiritish hamda bu kabi yigʻilishlarda ishtirok etish; rahbariyat topshirigʻiga koʻra yoki tegishli tuzilma rahbarining roziligi bilan ularning xodimlarini strategik rejalashtirish hujjatlari va strategik islohotlarni nazarda tutuvchi normativ-huquqiy hujjatlar loyihalarini tayyorlash uchun, shuningdek, strategik rejalashtirish ishlarini amalga oshirish bilan bogʻliq boshqa tadbirlarga jalb qilish; vazirlik va idoralar, Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari tizimiga kiradigan tuzilmalarda Tarkibiy boʻlinma vakolatiga kiradigan masalalar boʻyicha qonunchilik hujjatlariga rioya qilinishi masalalarini oʻrganish; vazirlik va idoraning, Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklarining, shuningdek, ularning tizimiga kiradigan tuzilmalarning strategik rejalashtirish masalalar boʻyicha qonunchilik hujjatlari bajarilishini taʼminlamayotgan yoxud ularni buzayotgan rahbarlari va xodimlarini javobgarlikka tortish haqida rahbariyatga takliflar kiritish. 12. Vazirlik va idoralar, Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklarining boshqa tarkibiy boʻlinmalari tomonidan ishlab chiqilgan strategik rejalashtirish hujjatlari va strategik islohotlarni nazarda tutuvchi normativ-huquqiy hujjatlar loyihalari Tarkibiy boʻlinmalar bilan majburiy tartibda kelishiladi. 13. Vazirliklar hamda alohida maqomga ega mustaqil respublika ijro etuvchi hokimiyat organlari, Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklarining Tarkibiy boʻlinmalari xodimlari lavozimiga birinchi marta tayinlangan shaxslar Davlat siyosati va boshqaruvi akademiyasida tegishli tashkilotning budjetdan tashqari mablagʻlari hisobidan malaka oshiradi va Agentlikda stajirovka oʻtaydi. Bunda malaka oshirish va stajirovka oʻtash tartibi Muvofiqlashtiruvchi kengash tomonidan belgilanadi. 14. Tarkibiy boʻlinmalarning xodimlari boʻyicha maʼlumotlar Strategik rejalashtirish va rivojlanishning raqamli platformasiga (dashboard) Boshqaruv samaradorligi agentligining “hrm.gov.uz” platformasini integratsiya qilish orqali Agentlikka bepul asosda taqdim etiladi. 15. Vazirlik va idoralar, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklarida har yil yakunlari boʻyicha Tarkibiy boʻlinmalarning tegishli tashkilot faoliyatida strategik rejalashtirish va uni amalga oshirish holati toʻgʻrisidagi hisoboti eshitiladi. 16. Muvofiqlashtiruvchi kengashga tashabbuskorlik koʻrsatib, xizmat vazifalarini namunali va sifatli bajargan Tarkibiy boʻlinmalar va Agentlik xodimlarini tegishli tashkilot yoki idora xodimlarini moddiy ragʻbatlantirish maxsus fondi yoki budjetdan tashqari mablagʻlari, shuningdek, Muvofiqlashtiruvchi kengash huzuridagi Tadqiqotlarni qoʻllab-quvvatlash jamgʻarmasi, Strategik rivojlanish va islohotlar agentligini qoʻllab-quvvatlash jamgʻarmasi mablagʻlari hamda qonunchilik hujjatlarida taqiqlanmagan boshqa manbalar hisobidan ikki oylik ish haqi fondi miqdoriga ragʻbatlantirish yoki lavozim maoshining (ragʻbatlantirish koeffitsiyentini inobatga olgan holda) 50 foizidan oshmagan miqdorlarda ustama tayinlash haqida qaror qabul qilish huquqi beriladi.